Urban Gad

Peter Urban Bruun Gad (12. februar 1879 i Korsør – 26. december 1947 i København) var en dansk filminstruktør, manuskriptforfatter og forfatter. Han betragtes som en af pionererne indenfor den tidlige danske stumfilm.

Urban Gad var søn af kontreadmiral Urban Gad og forfatterinden Emma Gad og var også Paul Gauguins nevø. Han blev uddannet landskabsmaler under Fritz Thaulow Paris, men vendte sig ved sin hjemkost til Danmark mod skuespillet; først ved Dagmarteatret og derefter ved Det ny Teater. Han var gift med den danske stumfilmsstjerne Asta Nielsen (1912-1918; ægteskab opløst), og senere med den tyske skuespillerinde Esther Burgert Westenhagen (Esther Gad) (1922-1947). Urban Gad døde 26. december 1947, og ligger begravet på Humlebæk Kirkegård.

På Det ny Teater mødte han Asta Nielsen, som ikke rigtigt kunne finde indpas på scenen, men Urban Gad kunne i hende se et uforløst potentiale, og han skrev filmmanuskriptet til filmen Afgrunden specifikt til hende. Filmen optog de i 1910 med Urban Gad som instruktør og Asta i hovedrollen. Filmen blev Urban Gads såvel som Asta Nielsens europæiske gennembrud, en milepæl i dansk stumfilmhistorie og en stor publikumssucces. Filmen var et erotisk kærlighedsdrama om spillelærerinden Magda Vang (Asta Nielsen), der er forlovet med præstesønnen Knud Svane (Robert Dinesen), men som bliver betaget af cirkusartisten Rudolph Stern (Poul Reumert) som hun løber væk med. Han udnytter hende og har andre kvinder, og da han prøver at sælge hende tilbage til Knud, dræber hun ham på trods af, at hun elsker ham. I sidste scene bliver hun ført væk af politiet.

Efter succes'en med Afgrunden flyttede Urban Gad til Tyskland sammen med Asta Nielsen, hvor de blev gift i 1912. Sammen producerede de 33 film i Berlin med ham som manuskriptforfatter og instruktør og hende som hovedperson, mange af dem var publikumssucceser og finansielt profitable. Den måske bedst kendte af hans film, komedien Den lille engel (Engelein) (1914), stammer fra denne periode. I den spiller en nu 32-årig Asta en 17-årig pige, der i filmen skal udgive sig for at være 12 år for at arve sin rige onkel fra USA.

I 1915 var Urban Gad og Asta Nielsens professionelle samarbejde ophørt, og de blev skilt i 1918. Efter bruddet fortsatte Urban Gad med at lave film for flere andre af tidens store stumfilmsstjerner. Fra 1916-21 producerede og instruerede han ca. 22 film. Herefter vendte han tilbage til Danmark, og hvor han sluttede sin filmkarriere med en Fy og Bi film, Lykkehjulet, som havde premiere 26. december 1926.

Men selv om Urban Gad derefter var ophørt aktivt med at instruere og producere film, forblev han i filmens verden. Han fik biografbevilling til Grand Teatret, hvor han var direktør de næste 25 år. Efter hans død overtog hans kone teaterledelsen. Han forfattede derudover også to bøger om film Filmen: Dens Midler og Maal (1919) og Klunketiden paa en anden Maade (1949).

Filmografi 

 1910 : Afgrunden
 1910 : En Rekrut fra 64
 1911 : Unge hjerter
 1911 : I det store Øjeblik
 1911 : Den store Flyver
 1911 : Den sorte Drøm
 1911 : Gennem Kamp til Sejr
 1911 : Dyrekøbt Glimmer
 1911 : Natsværmeren
 1911 : Den store elskov
 1911 : Det hede Blod
 1911 : Landevejens Pige
 1912 : Proletarpigen
 1912 : Pigen uden Fædreland
 1912 : Det berygtede Hus
 1912 : Dødedansen
 1912 : Naar Masken falder
 1912 : Den vilde Jæger
 1912 : Jaget til døde
 1912 : Generalens Børn
 1913 : Stemmeretsdamen
 1913 : Filmprimadonnaen
 1913 : S. 1.
 1913 : Fædrenes Synd
 1913 : Ungdom og Daarskab
 1913 : Admiral Gad (Humlebæk)
 1913 : Komedianter
 1913 : Spansk Elskov
 1914 : Den lille engel
 1914 : Forhus og baghus
 1914 : Zapatas Bande
 1914 : Barnet kalder
 1914 : Ilden
 1914 : Asta Nielsen privatoptagelser
 1915 : Landevejens Datter
 1915 : Den falske Asta Nielsen
 1916 : De hvide roser
 1916 : Den evige Nat
 1916 : Den lille Engels Bryllup
 1917 : Askepot
 1921 : Ich bin Du
 1921 : Der Liebeskorridor
 1921 : Mein Mann - Der Nachtredakteur
 1921 : Christian Wahnschaffe, 2. Teil - Die Flucht aus dem goldenen Kerker
 1921 : Der Vergiftete Strom
 1921 : Die Insel der Verschollenen
 1922 : Hanneles Himmelfahrt
 1922 : Graf Festenberg
 1926 : Lykkehjulet
 1957 : Lutter løjer

Eksterne henvisninger 
 
 Urban Gad på Dansk Forfatterleksikon
 
 Urban Gad på Filmportal.de 

Filminstruktører fra Danmark
Manuskriptforfattere fra Danmark
Faglitterære forfattere fra Danmark
Danskere i 1900-tallet
Danskere i 2000-tallet
Malere fra Danmark
Landskabsmalere
Personer i Kraks Blå Bog (afdøde)
Personer i Dansk Biografisk Leksikon
Personer fra Korsør
Dansksprogede forfattere fra Danmark
Urban